Waterreserwes gebruik om Gauteng se waternood te verligDie Vaaldam. Die departement van water en sanitasie het gesê waterreserwes van die Vrystaat se Sterkfonteindam sal Maandag beskikbaar gestel word vir die Vaaldam, wat byna leeg is. Sputnik Ratau, woordvoerder van die departement, het gesê die departement beplan om die reserwes beskikbaar te stel voordat die Vaaldam tot minder as 25% daal, afhangend van hoe vinnig die vlak daal. Die reserwes sal by die Nuwejaarspruit invloei, wat aansluit by die Wilgerivier aan die buitewyke van Harrismith, wat dan weer in die Vaaldam invloei. Die water word so herlei om vloede te voorkom. Die Sterkfonteindam word gebruik om waterreserwes te stoor en waterkrisisse te vermy regoor die droogtegeteisterde land. Die Vaaldam was Vrydag 26,3% vol en die Sterkfonteindam 91,5% vol. Die departement het na aanleiding van die droogte die Vrystaat, KwaZulu-Natal, Limpopo, Mpumalanga en Noordwes as rampgebiede verklaar. Ratau het ook bygevoeg die Vaaldam verskaf water aan verskeie munisipaliteite in Gauteng. “Die dam is tans op sy laagste vlak nog, naamlik 25%,” het Ratau gesê. Selfs al het die land reën gehad die afgelope paar dae, is dit steeds nie genoeg om werklik ŉ verskil te maak aan die dalende damvlakke nie. Owerhede in Johannesburg het gewaarsku vlak drie waterbeperkings sal ingestel word as inwoners en ondernemings water nie spaarsamig begin gebruik nie. In Johannesburg word vlak twee beperkings reeds die afgelope paar maande toegepas, wat bepaal tuine mag net tussen 18:00 en 6:00 natgelei word, motors mag nie met tuinslange gewas word nie en swembaddens mag nie volgemaak word nie. Inwoners van Pretoria is Saterdag opnuut versoek om meer water te spaar, aangesien verbruik te hoog is en die reservoirs nie hul vlakke kan handhaaf nie. Die Ekurhuleni-metro het ook aangekondig dit begin Maandag om waterrantsoenering toe te pas tussen 21:00 en 05:00. Die metro het gesê waterrantsoenering sal aanvanklik net in die aand toegepas word, maar gewaarsku indien inwoners nie genoeg water spaar nie, dit later ook deur die dag toegepas kan word. Hierdie stappe volg op die departement van water en sanitasie se opdrag aan munisipaliteite om watergebruik met minstens 15% te verminder.